Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2021/C 178/02)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O STANDARDNI SPREMEMBI ENOTNEGA DOKUMENTA

„Conca de Barberá“

PDO-ES-A1422-AM03

Datum obvestila: 22. februar 2021

OPIS ODOBRENIH SPREMEMB IN RAZLOGI ZANJE

1. Popravek napake v organoleptičnem opisu

OPIS

Organoleptične lastnosti se nanašajo na dve vrsti kakovostnega penečega vina: belo vino in vino rosé. Organoleptični opis rdečega penečega vina je bil po pomoti izpuščen, zato je bil zdaj dodan.

Ta sprememba se nanaša na točko 2 specifikacije proizvoda in točko 4 enotnega dokumenta.

Gre za manjšo spremembo, saj ne spada med spremembe iz člena 14(1) Delegirane uredbe (EU) 2019/33, ki dopolnjuje Uredbo (EU) št. 1308/2013.

RAZLOGI

Namen je popraviti napako, saj se specifikacija proizvoda nanaša na rdeče peneče vino, vendar je bil organoleptični opis izpuščen.

2. Sprememba deleža alkohola

OPIS

Najvišje vrednosti za volumenski delež dejanskega alkohola v kategoriji „Vino“ so bile črtane.

Pri sortnih rdečih vinih iz sorte trepat so bile najnižje vrednosti za volumenski delež dejanskega in skupnega alkohola znižane.

Obe spremembi vplivata na točko 2 specifikacije proizvoda. Prva ne vpliva na enotni dokument, medtem ko druga vpliva na točko 4 enotnega dokumenta.

Gre za manjši spremembi, saj nobena ne spada med spremembe iz člena 14(1) Delegirane uredbe (EU) 2019/33, ki dopolnjuje Uredbo (EU) št. 1308/2013.

RAZLOGI

Zaradi podnebnih sprememb rastne sezone postajajo vse bolj vroče in suhe, pri čemer se vsebnost skupnih kislin v vinih zmanjšuje, delež alkohola pa povečuje. To pomeni, da obstaja neusklajenost med fenolno zrelostjo grozdne kožice in semen, kar povzroča višjo koncentracijo sladkorjev v pulpi ob trgatvi. Posledično ima proizvedeno vino večji delež alkohola. Zato so bile vrednosti za največji volumenski delež dejanskega alkohola črtane.

Poleg tega ima sorta vinske trte trepat manj izrazite barve in manjši delež alkohola. V zadnjih letih, ko se uporablja za pridelavo rdečega vina, je težko doseči najmanjši delež alkohola.

Spremembe deleža alkohola so zato uvedene ob upoštevanju vin z ZOP, ki se prilagajajo podnebnim spremembam, da se zagotovijo značilne lastnosti vin, proizvedenih z ZOP „Conca de Barberà“.

3. Odprava omejitev glede gostote zasaditve

OPIS

Odpravljene so bile omejitve v zvezi z gostoto zasaditve vinskih trt.

To vpliva na točko 3 specifikacije proizvoda in točko 5 enotnega dokumenta.

Gre za manjšo spremembo, saj ne spada med spremembe iz člena 14(1) Delegirane uredbe (EU) 2019/33, ki dopolnjuje Uredbo (EU) št. 1308/2013.

RAZLOGI

Zaradi podnebnih sprememb in novih tehnik gojenja je treba sedanjo gostoto zasaditve zdaj spremeniti. Gostota zasaditve je bila prej določena na 2 000 do 4 500 trsov na hektar.

Vendar se donosi pri proizvodnji, določeni v specifikaciji proizvoda v kilogramih na hektar, štejejo za zadostno omejitev. Menimo, da bi bilo treba pravila glede gostote zasaditve zato odpraviti.

4. Popravek napake pri povezavi

OPIS

Vzročna zveza ni bila opisana, kot je bilo zahtevano, za vsako od kategorij proizvodov vinske trte, zajetih s to ZOP. Ta napaka je bila zato popravljena v opisu povezave.

To vpliva na točko 7 specifikacije proizvoda in točko 8 enotnega dokumenta.

Gre za manjšo spremembo, saj ne gre za spremembe povezave, temveč zgolj za dopolnitev opisa. Sprememba zato ne spada med spremembe iz člena 14(1) Delegirane uredbe (EU) 2019/33, ki dopolnjuje Uredbo (EU) št. 1308/2013.

RAZLOGI

Namen je popraviti napako, saj je treba povezavo pojasniti za vsako kategorijo proizvodov.

ENOTNI DOKUMENT

1. Ime

Conca de Barberá

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

3. Likersko vino

5. Kakovostno peneče vino

8. Biser vino

4. Opis vina

1. Belo vino in vino rosé

JEDRNAT TEKSTOVEN OPIS

Vino se proizvaja izključno s popolnim ali delnim alkoholnim vrenjem svežega grozdja, ki je lahko zdrozgano ali ne, ali grozdnega mošta.

Belo vino: od zelenkasto bledo rumene do intenzivno zlate barve. Bistro in svetlo, brez motnosti. Prevladujejo primarne arome. Če je vino mlado, je v ustih lahko in sveže.

Vino rosé: od intenzivno rdeče barve s pridihom vijolične in odtenki čebulne lupine do oranžnih tonov, odvisno od časa staranja vina. Izrazit vonj, z intenzivnimi cvetličnimi in/ali sadnimi notami pri mladem vinu ter možnim pridihom vanilije pri vinu, staranem v lesenih sodih.

Najvišja vsebnost žveplovega dioksida: 200 miligramov na liter, če je vsebnost sladkorja nižja od 5 gramov na liter; 250 miligramov na liter, če je vsebnost sladkorja najmanj 5 gramov na liter.

Najvišja vsebnost hlapnih kislin pri staranih vinih: 15 miliekvivalentov na liter.

* Za omejitve parametrov, ki niso zajete, se bo uporabljala ustrezna zakonodaja Skupnosti.

SPLOŠNE ANALITSKE LASTNOSTI

Največji delež skupnega alkohola (v vol. %)

–

Najmanjši delež dejanskega alkohola (v vol. %)

10,5

Najnižja vsebnost skupnih kislin

3,5 grama na liter, izraženega kot vinska kislina

Najvišja vsebnost hlapnih kislin (v miliekvivalentih na liter)

10

Najvišja vsebnost skupnega žveplovega dioksida (v miligramih na liter)

–

2. Rdeče vino

JEDRNAT TEKSTOVEN OPIS

Vino se proizvaja izključno s popolnim ali delnim alkoholnim vrenjem svežega grozdja, ki je lahko zdrozgano ali ne, ali grozdnega mošta. Barva je lahko različna, od intenzivne češnjevo rdeče z vijoličnimi odtenki do rubinaste z odtenkom okraste. Ima čiste in intenzivne arome; mlada vina so občutno sadna, z notami vanilije, začimb ter notami po praženem, ki s staranjem v sodih postanejo intenzivnejše.

Najvišja vsebnost žveplovega dioksida: 150 miligramov na liter, če je vsebnost sladkorja nižja od 5 gramov na liter; 200 miligramov na liter, če je vsebnost sladkorja najmanj 5 gramov na liter.

Vsebnost hlapnih kislin je lahko višja od 1 miliekvivalenta na liter za vsak odstotek deleža alkohola nad 11 % in vsako leto staranja, do največ 20 miliekvivalentov na liter.

Pri sortnih rdečih vinih iz sorte trepat mora volumenski delež dejanskega in skupnega alkohola znašati najmanj 11 %.

* Za omejitve parametrov, ki niso zajete, se bo uporabljala ustrezna zakonodaja Skupnosti.

SPLOŠNE ANALITSKE LASTNOSTI

Največji delež skupnega alkohola (v vol. %)

–

Najmanjši delež dejanskega alkohola (v vol. %)

11,5

Najnižja vsebnost skupnih kislin

3,5 grama na liter, izraženega kot vinska kislina

Najvišja vsebnost hlapnih kislin (v miliekvivalentih na liter)

13,33

Najvišja vsebnost skupnega žveplovega dioksida (v miligramih na liter)

–

3. Likersko vino

JEDRNAT TEKSTOVEN OPIS

Vina imajo veliko različnih odtenkov, od najbolj motnih in intenzivnih do odtenkov na drugi strani spektra pri rdečem in belem vinu, in celo z odtenkom jantarjeve barve, odvisno od časa staranja. Vina so prijetno topla in imajo bolj sadne arome, če niso starana v sodih. Starana vina imajo note aldehidov in suhega sadja. V ustih so topla, imajo bogato teksturo in dolg pookus.

Najvišja vsebnost žveplovega dioksida: 150 miligramov na liter, če je vsebnost sladkorja nižja od 5 gramov na liter; 200 miligramov na liter, če je vsebnost sladkorja najmanj 5 gramov na liter.

* Za omejitve parametrov, ki niso zajete, se bo uporabljala ustrezna zakonodaja Skupnosti.

SPLOŠNE ANALITSKE LASTNOSTI

Največji delež skupnega alkohola (v vol. %)

–

Najmanjši delež dejanskega alkohola (v vol. %)

15

Najnižja vsebnost skupnih kislin

(v miliekvivalentih na liter)

Najvišja vsebnost hlapnih kislin (v miliekvivalentih na liter)

–

Najvišja vsebnost skupnega žveplovega dioksida (v miligramih na liter)

–

4. Kakovostno peneče vino

JEDRNAT TEKSTOVEN OPIS

Barva mora biti takšna, kot se pričakuje za bela, rosé in rdeča vina, s svežimi in sadnimi aromami, ki so značilne za sorte, iz katerih so proizvedena. V ustih so sveža, kremasta in dobro uravnotežena.

* Za omejitve parametrov, ki niso zajete, se bo uporabljala ustrezna zakonodaja Skupnosti.

SPLOŠNE ANALITSKE LASTNOSTI

Največji delež skupnega alkohola (v vol. %)

–

Najmanjši delež dejanskega alkohola (v vol. %)

10,5

Najnižja vsebnost skupnih kislin

3,5 grama na liter, izraženega kot vinska kislina

Najvišja vsebnost hlapnih kislin (v miliekvivalentih na liter)

10

Najvišja vsebnost skupnega žveplovega dioksida (v miligramih na liter)

185

5. Biser vino

JEDRNAT TEKSTOVEN OPIS

Barva mora biti takšna, kot je opisana za bela vina in/ali vina rosé, vendar z dodatno vsebnostjo ogljikovega dioksida. Biti morajo izrazita, sadna in/ali cvetlična. V ustih so uravnotežena in sveža, z rahlim občutkom ščegetanja zaradi sproščanja ogljikovega dioksida.

Najvišja vsebnost žveplovega dioksida: 200 miligramov na liter (bela vina in vina rosé) in 150 miligramov na liter (rdeča vina), če je vsebnost sladkorja nižja od 5 gramov na liter; 250 miligramov na liter (bela vina in vina rosé) in 200 miligramov na liter (rdeča vina), če je vsebnost sladkorja najmanj 5 gramov na liter.

* Za omejitve parametrov, ki niso zajete, se bo uporabljala ustrezna zakonodaja Skupnosti.

SPLOŠNE ANALITSKE LASTNOSTI

Največji delež skupnega alkohola (v vol. %)

–

Najmanjši delež dejanskega alkohola (v vol. %)

10,5

Najnižja vsebnost skupnih kislin

(v miliekvivalentih na liter)

Najvišja vsebnost hlapnih kislin (v miliekvivalentih na liter)

–

Najvišja vsebnost skupnega žveplovega dioksida (v miligramih na liter)

–

5. Enološki postopki

5.1 Posebni enološki postopki

Omejitve pri pridelavi vina

Trgatve se opravijo z največjo skrbnostjo. Za proizvodnjo vin, zajetih z ZOP, z najmanj 9-odstotnim volumenskim deležem naravnega alkohola se lahko uporabi samo grozdje, ki je dovolj zrelo. Donos ne sme biti večji od 70 litrov mošta ali vina za vsakih 100 kg potrganega grozdja.

5.2 Največji donosi

12 000 kilogramov grozdja na hektar

84 hektolitrov na hektar

6. Razmejeno geografsko območje

Območje tvorijo vinogradniške parcele v naslednjih občinah ali na naslednjih geografskih območjih:

Barberà de la Conca,

Blancafort,

Conesa,

L’Espluga de Francolí,

Forès,

Montblanc,

Pira,

Rocafort de Queralt,

Sarral,

Senan,

Solivella,

Vallclara,

Vilaverd

in Vimbodí.

V občini Vilanova de Prades, katastrske parcele 11, 16, 20 in 21 ter zemljišče 23 katastrske parcele 10.

V občini Cabra del Camp, parcela 1, zemljišča 13, 15, 18, 28, 29, 34, 66 in 77. Parcela 4, zemljišči 35 in 51.

V občini Aiguamúrcia, parcela 35, zemljišče 14; parcela 36, zemljišče 1; parcela 41, zemljišče 13.

Zemljišča, navedena pri občinah Cabra del Camp in Aiguamúrica, so zunaj meja ZOP „Conca de Barbera“. Vendar so zgodovinsko last partnerjev vinske kleti Agrícola de Barbera de la Conca, SCCL, in/ali dobaviteljev Bodegas Concavins, SA. Zato se lahko uporabljajo za proizvodnjo vin, zaščitenih z ZOP „Conca de Barbera“, če izpolnjujejo tudi naslednje zahteve:

— grozdje z zgoraj navedenih posestev se je v navedenih vinskih kleteh uporabljalo pred 1. januarjem 1989;

— to dovoljenje bo veljavno, dokler bodo zgoraj navedene vinske trte v lasti sedanjih lastnikov ali njihovih neposrednih potomcev. Štelo se bo za posamično dovoljenje, ki se preverja posamično.

7. Glavne sorte vinske trte

MACABEO – VIURA

TEMPRANILLO – ULL DE LLEBRE

TREPAT

8. Opis povezave

8.1 Vino

Sredozemsko podnebje, ki je blago zaradi milih temperatur ob tarragonski obali, celinska lega območij okrog mesta Lleida ter izrazite temperaturne razlike med dnevom in nočjo prispevajo k proizvodnji lahkega belega vina izjemne kakovosti, z nežno sadno aromo in razmeroma nizkimi stopnjami alkohola. Vina rosé so zaradi razmeroma nizke vsebnosti kislin lahka, sadna in sveža. Mlada rdeča vina so v ustih nežna, lahka in aromatična. Starana rdeča vina imajo več telesa ter dosežejo veliko aromatično kompleksnost in dolg pookus.

Meljasto-ilovnata in glinasto-ilovnata tla na območju Conca de Barberà dajejo belim vinom, tako kot rdečim vinom in vinom rosé, telo in strukturo. Rečne terase dajejo belim vinom in vinom rosé mehkobo, medtem ko dajejo skrilasta tla z veliko skrilavca rdečim vinom več barve in strukture.

8.2 Kakovostna peneča in biser vina

Najznačilnejša tla na območju Conca de Barberà so glinasto-apnenčasta tla. Penečim in biser vinom dajejo telo in strukturo. Rečne terase pa jim dajejo večjo mehkobo.

8.3 Likersko vino

Skrilasta tla na tem območju dajejo likerskim vinom barvo in več strukture.

9. Bistveni dodatni pogoji (pakiranje, označevanje, ostale zahteve)

Pravni okvir

Nacionalna zakonodaja

Vrsta dodatnega pogoja

Dodatne zahteve za označevanje

Opis pogoja

Vsako pakiranje mora biti označeno z uveljavljenim pečatom ZOP in enoznačno individualno številko. Številka se dodeli glede na serijo v vinski kleti v času pakiranja.

Višina črk, uporabljenih za navedbo „Conca de Barberà“, ne sme presegati 4 milimetre ali polovico tega za besedilo „Denominación de Origen“ (označba porekla).

Na etiketi mora biti navedeno naslednje:

— ime občine, navedeno v informacijah o polnilnici ali prevozniku,

— volumenski delež dejanskega alkohola, izražen v volumenskih odstotnih ali polodstotnih enotah, ki mu sledi okrajšava vol. %,

— izjava, če je ustrezno, o prisotnosti sulfitov v ustekleničenem proizvodu,

— registracijska številka v registru polnilnic ministrstva za kmetijstvo, živinorejo, ribištvo, prehrano in okolje,

— če se ime ali naziv podjetja želi navesti z uporabo trgovskega imena, mora to biti v vidnem polju in predhodno registrirano pri španskem uradu za patente in blagovne znamke. To registracijo je treba sporočiti registru polnilnic ministrstva za kmetijstvo, živinorejo, ribištvo, prehrano in okolje,

— serijska številka mora biti nameščena zunaj vidnega polja, v katerem so obvezne informacije,

— ime sorte, če je najmanj 85 % grozdja, uporabljenega za proizvodnjo vina, iz te sorte,

— imena največ treh sort, če je zadevno vino v celoti pridelano iz navedenih treh sort, ki morajo biti vedno navedene v padajočem vrstnem redu glede na delež v mešanici,

— če so sorte več kot tri, se lahko navedejo zunaj vidnega polja, v katerem so obvezne informacije, vedno v padajočem vrstnem redu glede na delež v mešanici,

— leto trgatve, če je bilo najmanj 85 % grozdja, uporabljenega za proizvodnjo vina, potrganega v letu, ki bo navedeno v opisu,

— da bi se lahko navedlo ime vinogradnika ali posestva, mora vino izvirati iz vinogradov, ki jih goji ta vinogradnik ali ki pripadajo temu posestvu, ter mora biti proizvedeno zgolj in izključno iz grozdja, ki ga je pridelal ta vinogradnik ali je bilo pridelano na njegovem posestvu.

Povezava na specifikacijo proizvoda

https://ja.cat/AlaP4

(1) UL L 9, 11.1.2019, str. 2.